Flintoff onthul stryd met bulimie | Netwerk24
Min mense het geweet dat Freddie Flintoff ná etes aspris opgegooi het in die tyd toe hy vir Engeland krieket gespeel het. Foto: Getty Images
Andrew (Freddie) Flintoff, een van Engeland se veelsydigste krieketspelers in die onlangse tye, onthul in 'n nuwe dokumentêre BBC-film dat hy jare lank 'n stryd teen bulimie gevoer het.
In Freddie Flintoff: Living with Bulimia vertel die 42-jarige oudspeler dat hy meer as die helfte van sy lewe met dié siekte gesukkel het.
"Ek het bekend geword as 'n vet krieketspeler nadat die koerante 'n bohaai oor my gewig gemaak het. Ek het my toe verbeel almal kyk vir my en dis toe dat ek begin het om ná etes op te gooi."
Ná sy krieket-speeldae het Flintoff allerhande dinge probeer doen. Hy het selfs so 'n bietjie probeer boks, maar hy was nie baie goed daarmee nie. Foto: Getty Images
'n Jong Flintoff kou senuweeagtig aan sy vingers in 'n krieketwedstryd. Foto: Getty Images
Ná sy debuut in 1998 vir Engeland is selfs iewers geskryf dat hy swaarder as die Britse swaargewigbokser Lennox Lewis is.
Volgens Flintoff het hy hom later as 'n flambojante ou voorgedoen wat groot houe op die krieketveld gemoker het en daarna in die kroeg soos 'n partytjie-dier tekere gegaan het.
Hy is deesdae meer gemaklik met sy lyf en probeer om nie meer aspris naar te word nadat hy geëet het nie.
Flintoff is deesdae 'n bekende gesig op televisie en bied onder meer die motorprogram Top Gear aan. – Stuff.nz